གནད་དོན་འདི་དེ་སྔ་ཆོས་ལུགས་ནང་ཁུལ་གྱི་གླེང་གཞི་ཙམ་ལས་ཡོངས་གྲགས་ཤིག་མིན་ནའང་།ད་ཆ་ནུབ་ཕྱོགས་སུ་རྩོད་གཞི་འདི་བསླེབས་ཡོད།ངོ་རྒོལ་བ་ཚོས་ཏཱ་ལའི་བླ་མ་མཆོག་བྱང་ཨ་རི་དང་།ཡུ་རོབ།ཨོ་སི་ཊོ་ལ་ཡ་བཅས་ཀྱི་གྲོང་ཁྱེར་ཁག་ཏུ་ཡང་ཡང་བཀའ་སློབ་བསྩལ་ཆེད་ཆིབས་སྒྱུར་སྐྱོང་སྐབས།རྗེས་དེད་བཏང་ནས་ངོ་རྒོལ་ལས་འགུལ་སྤེལ་བཞིན་ཡོད།ངོ་རྒོལ་བྱེད་མཁན་ཕལ་མོ་ཆེ་ཚོགས་པ་དེར་གསར་ཞུགས་བྱེད་མཁན་ནུབ་ཕྱོགས་མི་རིགས་ཡིན་པ་དང་།ཁོ་པ་ཚོས་བོད་རིགས་ངོ་རྒོལ་བ་ཉུང་ཤས་ཡོད་པ་ཚོ་དང་ལག་འབྲེལ་བྱས་ནས་སྐད་འབོད་བྱས་པ་དང་།རྔ་རྡུང་བ།མཚམས་རེ་ཏཱ་ལའི་བླ་མའི་གཏམ་བཤད་དང་གསུང་ཆོས་ཀྱི་མཛད་སྒོ་ཁག་ལ་འགོག་རྐྱེན་བཟོ་བཞིན་ཡོད།ཁོ་པ་ཚོས་ཏཱ་ལའི་བླ་མ་ནི་ཆོས་ལུགས་ཀྱི་རྨོངས་ཞེན་བྱེད་མཁན་ཞིག་དང་ཟོག་རྫུ་རེད།ཅེས་སྙོན་འཛུགས་བྱེད་བཞིན་ཡོད།ཉེ་ལམ་ཏཱ་ལའི་བླ་མ་མཆོག་གི་མཛད་འཆར་སྐབས་ངོ་རྒོལ་བྱེད་མཁན་ཧ་ལམ་བྱུང་མེད།འོན་ཀྱང་ཏཱ་ལའི་བླ་མ་མཆོག་དང་ཉེ་པོ་ཡོད་པའི་མི་སྣ་ཁག་གཅིག་གིས།ཏཱ་ལའི་བླ་མ་མཆོག་བདུན་ཕྲག་འདིའི་འགོ་སྟོད་ཙམ་དུ་མེ་ཌི་སན་དང་ཝི་སི་ཀན་སིན་ནང་ཆིབས་སྒྱུར་བསྐྱངས་སྐབས་ངོ་རྒོལ་བྱེད་མཁན་ཉུང་ཤས་ཤིག་བྱུང་ཡོད་སྐོར་བརྗོད་བྱུང།དེ་རིང་འདིར་སུད་སི་གྲོང་ཁྱེར་ཇི་ནི་ཝའི་འཛམ་གླིང་མཉམ་འབྲེལ་རྒྱལ་ཚོགས་ལས་ཁུངས་ཀྱི་ཁ་སྤྲོད་མདུན་ཐང་དུ་མི་གྲངས་བརྒྱ་ཕྲག་མང་པོས་བོད་ཀྱི་རྒྱལ་དར་ལག་ཏུ་བཟུང་ནས།རྔ་རྡུང་བཞིན་ཏཱ་ལའི་བླ་མར་འཚམས་འདྲི་དང་སྦྲགས།ཁོང་གི་བཀའ་སློབ་ཉན་དུ་བཅར་ཡོད་པ་ལས།བོད་མིའི་ཆོས་ཕྱོགས་ཀྱི་དབུ་ཁྲིད་ལ་ངོ་རྒོལ་སྐད་འབོད་བྱེད་མཁན་མཐོང་རྒྱུ་མི་འདུགསྔ་ལོར་༸གོང་ས་ཏཱ་ལའི་བླ་མ་མཆོག་ཨ་རིར་ཆིབས་སྒྱུར་སྐབས་ངོ་རྒོལ་ནང་མཉམ་ཞུགས་བྱེད་མཁན་སྐབས་དེའི་རྒྱལ་སྤྱིའི་ཤུགས་ལྡན་ཚོགས་པའི་མགྲིན་ཚབ་པ་བོད་རིགས་བསོད་ནམས་རིན་ཆེན་གྱིས།ད་ཆ་ཏཱ་ལའི་བླ་མར་ངོ་རྒོལ་གྱི་ལས་འགུལ་ཕྱིར་བསྡུ་བྱ་རྒྱུའི་རྒྱུ་མཚན་གང་ཡིན་ཤེས་རྟོགས་མེད་སྐོར་བརྗོད་བྱུང་།ཁོ་པ་རྒྱ་ནག་དང་འབྲེལ་བ་གང་ཡང་མེད་ཚུལ་དང་།ཁོ་པ་སྒེར་ངོས་ནས་ངོ་རྒོལ་མུ་མཐུད་དགོས་མིན་ཐད་ཐག་གཅོད་བྱུང་མེད་པ་མ་ཟད།ཁོ་པ་དང་ཤུགས་ལྡན་རྗེས་འབྲང་པ་ཁག་གཅིག་གིས་ཏཱ་ལའི་བླ་མས་དོལ་རྒྱལ་ལ་དམ་བསྒྲགས་མཛད་པར་བརྟེན་གཞིས་བྱེས་གཉིས་སུ་བོད་མི་དོལ་རྒྱལ་བསྟེན་གསོལ་བྱེད་མཁན་ཚོ་ནང་དང་དགོན་པ་སོགས་ནས་ཕྱིར་འབུད་བྱས་པའི་གནས་ཚུལ་བྱུང་ཡོད་ཅེས་བརྗོད་བྱུང་།འོན་ཀྱང་འདི་ག་རུ་ཊར་སི་གསར་ལས་ཁང་གིས་གནས་ཚུལ་དེ་བདེན་པ་ཡིན་པའི་ཁུངས་སྐྱེལ་བྱེད་ཐུབ་མེད།རིན་ཆེན་གྱིས།དཀའ་ངལ་མྱོང་མཁན་ངོ་མ་དེ་གཞིས་བྱེས་གཉིས་སུ་བོད་མི་དོལ་རྒྱལ་རྗེས་འབྲང་པ་ཚོ་ཡིན།ཞེས་བརྗོད།ཇི་ནི་ཝར་ཏཱ་ལའི་བླ་མ་མཆོག་གིས།དོལ་རྒྱལ་བསྟེན་གསོལ་མཚམས་འཇོག་སྐོར་རྒྱུ་མཚན་འགྲེལ་བརྗོད་བྱ་རྒྱུ་ངོས་ཀྱི་འགན་རེད།ཉན་དང་མ་ཉན་མི་སྒེར་སོ་སོའི་རང་དབང་རེད།ཅེས་བཀའ་སྩལ་ཡོད།